钦定古今图书集成/方舆汇编/职方典/第1354卷 > 《暇𦭞记》前人
## 钦定古今图书集成/方舆汇编/职方典/第1354卷 > 《暇𦭞记》前人

暇𦭞者，余辟登“披云楼”径也。甃石为磴，缭以短垣，既
坦且广，复曲以深，烟水云峦，迷离满目，洵劳人之旷
观，赋客之胜概也。循径入，为樾榭，踞山趾，下临平圃，
黉宫敞其前，乔柯拂云，峨阁耀日，方池仄径，异卉琪
花，郁然苍秀。朱阑曲引，轩楼各三楹，饮酒赋诗，尽堪
坐啸。稍西为五芳轩，折而西南为砚北居。余披览案
牍处也。昔守颜堂四知，余仍厥旧，载加新名，朝斯夕
斯，关节不通，斯扼厥要。稍北为穆赞居，又北为桄榔
亭，疏棂爽闼，适当楼阳。桄榔十馀株，摩霄垂荫，佛桑
映砌，幽鸟当窗，斯最佳境。西为爱日堂，稍南为秀干
亭，又南为奇石林，接砚北居。又南则自公轩矣，门闼
洞启，晤僚友，驭吏民，向明莅政，于是焉出。余雅癖山
水，一混京尘，遂若爰居之骇钟鼓，兹膺端牧，赖圣天
子威灵旁鬯，诸台使者德泽有加，四方无事，得蒲鞭
之暇，纵眺山川，寄情啸咏，从公之乐，疑蔑易此。忆唐
人诗云：“此乡多宝玉，慎勿厌清贫。”然端距会城三百
里，市舶辽隔，风俗淳朴，绝无有珍奇玩好。即夙称砚
薮，亦扃封岁久，祈一石之几乎，古不可得，况其他乎？
惟兹风月闲情，江山胜赏，不招而致。游目骋怀，真不
知身之在遐方为俗吏也。倘徼惠诸大夫，左提右挈，
朝修夕考，得无陨越以贻山灵羞？可作兹楼数年主
增饰，所未备或未易量。余获窃比于召伯之𦭞，有厚
幸矣。庚午立春日记。